སྔ་མོ་ཡིན་ན་ང་ཚོ་བོད་ལུང་པ་འདི་རྒྱ་དཀར་ནག་གཉིས་ཀྱི་བར་ན་གནས་ཡོད།རང་བཞིན་གྱི་མིའི་འགྲོ་སྟངས་ལྟར།ཁྱིམ་མཚེས་ཁག་ནས་ང་ཚོས་མིག་དཔེ་དང་ཉམས་མྱོང་མང་པོ་ཞིག་བླངས་ཡོད་པ་རེད།དེའི་ནང་ནས་གལ་ཆེ་ཤོས་རྒྱ་གར་འཕགས་པའི་ཡུལ་ནས་ནང་པ་སངས་རྒྱས་པའི་ཆོས་གཙོ་བོར་གྱུར་པའི་རིག་གཞུང་ཡག་པོ་མང་པོ་ཞིག་བླངས་ཏེ་སྔ་དུས་ང་ཚོ་བོད་པའི་སློབ་དཔོན་རྒྱ་གར་གྱི་ལུང་པ་འདི་ནས་བྱས་པར་བརྟེན།ང་ཚོ་བོད་པ་ཚོ་རྒྱ་གར་མཁས་པའི་དགེ་ཕྲུག་ཆགས་བསྡད་ཡོད།འདས་པའི་ལོ་རྒྱུས་ནང་ལ་བལྟས་ན་རྒྱ་གར་མཁས་པའི་དྲིན་ལ་བརྟེན་ནས་ང་ཚོ་བོད་མི་རིགས་འདི་གཞི་ནས་ཤེས་ཡོན་ཡོད་པའི་མི་རིགས་ཤིག་ཆགས་ཡོད།མ་གཞི་ང་ཚོ་བོད་མི་རིགས་རང་ཉིད་ལའང་གནའ་རབས་ནས་རིག་གཞུང་ཞིག་ཡོད་ན་ཡང་རྒྱ་གར་ནས་ནང་པ་སངས་རྒྱས་པའི་ཆོས་གཙོ་བོར་གྱུར་པའི་རིག་གཞུང་འདི་བླངས་པར་བརྟེན་ནས་བོད་ཀྱི་རིག་གཞུང་དེ་ཤིན་ཏུ་ཕྱུག་པ་དང༌།ཡར་རྒྱས་སུ་ཕྱིན་ཡོད་པ་རེད།